Gestremde vrou, twee seuns sterf in brand(Foto: pixabay) ŉ Brand in Bonteheuwel in Kaapstad het Sondag in die vroeë oggendure die lewe van drie mense geëis. Jermaine Carelse, woordvoerder van die Kaapstadse nooddienste, sê brandbestryders van Epping, Belhar en Gugulethu is om 01:40 na die brand in Oliehoutweg ontbied. “Brandbestryders het twee strukture in ligte laaie aangetref en het die brand teen 02:52 in bedwang gebring en geblus,” sê Carelse. “Die liggame van ŉ vrou en twee seuns is onder die puin aangetref. ŉ Vrou en ŉ seun is vir brandwonde behandel en na ŉ nabygeleë hospitaal geneem.” Die oorsaak van die brand is in hierdie stadium nie bekend nie. Die polisie stel ondersoek in.